DA-raadslid en haar man in VS vermoor | Netwerk24
Deur André Damons 31 Mei 2019 12:33
Polisiebeamptes op die toneel in Markstraat, Dealesville. Foto: André Damons
Die lyke van Monica Deniacos, DA-raadslid van die Tokologo-munisipaliteit (Dealesville, Boshoff en Hertzogville), en haar man is vroeg Vrydagoggend in hul huis in Dealesville gevind.
Deniacos se lyk is eerste gevind en die polisie het later op haar man, Basil, se lyk in 'n kamer afgekom.
Polisiebeamptes, insluitende lede van die plaaslike misdaadrekordsentrum in Bloemfontein, is op die toneel.
Die egpaar se voertuig word vermis en polisiebeamptes het vroeër in die veld buite die dorp na 'n selfoon gesoek.
Monica Deniacos en haar man, Basil.
Patricia Kopane, DA-leier in die Vrystaat, sê sy is pas ingelig oor die moorde.
Sy sê Deniacos het altyd die gemeenskap van Tokologo gedien tot die beste van haar vermoëns en was 'n geliefde openbare verteenwoordiger van die DA as sy enigste raadslid in die Tokologo-raad sedert 2016.
Sy was vir baie jare 'n prominente sakevrou in Dealesville.
"Die DA dra sy innige meegevoel oor aan hul familie, geliefdes, vriende en die gemeenskap van Tokologo in hierdie hartseer tyd."
Beamptes fynkam die toneel. Foto: André Damons
Leon Bernard, van South Bakels in Bloemfontein, het jare lank saam met Basil Deniacos (in sy 80's) gewerk en sê die egpaar se dood is 'n groot skok.
"Die tannie het 'n groot rol in Dealesville gespeel en as die dorp nie water gehad het, het sy water na die ouetehuis aangery.
"Ek het nog Woensdagoggend met die oom gepraat. Hy het gesê hy gaan pasteie bak; ek moet kom haal. Hulle was goeie mense," sê Bernard.
'n Hartseer Janette Wilken, wat jare lank in die egpaar se winkel gewerk het, sê dit is ongelooflik.
"Ek is geskok en hartseer," is al wat sy kon sê.
Lede van die Valke asook die honde-eenheid is ook nou op die toneel en forensiese ondersoekers is steeds besig in die huis.